Nous, Vuillemins dit Bernart d’Arbois, clers, Guienet le Baul et Aymonet de Saint Oyant, d’une part, et Symon dit Quacet, d’autre part, façons sauoir à touz que, come ou temps passez, bien ait enuiron quatorze anz, certain acort et traitiez ehuz estez fait entre nous dit Vuillemins Guienet et Aymonet et Guillame de Vernoy, jadis escuiert, et adonques escheuins de la ville et communaltez d’Arbois, et en non d’ycelle, et le dit Symon, d’autre, sur le fait de certain terral que est entremy la terre dou Temple d’Arbois d’une part, et la terre que lidit Symon tient de la ville d’Arbois d’autre part, séant vers le pontet de la fin d’Arbois per le quel li biey d’Orgeual sort, et la quel terre du dit Symon dauoit chescum anz à la dicte ville, le jour de la feste Saint-Martin d’iuert, cinq soulz esteuenans loux emende et soignorie pourtant, et auoit estez acordez que la dicte ville dauoit vuidier le dit terral per une foit dou long de la dicte terre per coruée, li quel terral adonques li fut [F° lv, v°] mis en estet. Et après li dit Symon davoit et se obligoit de mantenir le dit terral dou long de la dicte terre, afin et tellement que la aigue que est enuiron et a dessus dou dit pontet corrit à vaul per celuy terral contre la reuière de Coisance et que l’on pehuz passer, aler, cherroier et cheminer per le mal pas qu’est à dessus du dit pont pour cause de ce que li aigue n’at son cour et essort. Et per my celuy acort fait et louhez entre nous parties dessus dictes, li diz prodomes et escheuins quittoient à touz jours le dit Symon et la dicte terre de ces cinq soulz censsalx, et dont lectres à celuy temps furent louhées en la main de Guillame Brenier, clerc, que point ne furent leuées. Et ainssi que per la grant ouale et maluaise fortune de feuz que derrer ait estez Arbois, li prothocolles ait estez hars chiez le dit Guillame Brenier en sa maison, acordez est entre nous parties dessus dictes et de nostre voluntez et per nous Aymonet dou Chestel, escuer, Guillame de Verruex, Jaquet Bellissent et Guienet le Gault, à présent prodomes et escheuins de la dicte ville et communaltez, et en non d’ycelle, que nous confessons et cognoissons le dit acort estre fait et ycelluz façons de rechiez, louhons, agréons, confermons et ratiffions en la mellour menière que nous pouhons, per telle menière que li dit Symon doit faire dois ores en auant réparer et mactre en estat dehuz et soffisant le dit terral du long de sa dicte terre et mantenir pour porter la dicte aigue le contreual contre la reuière de Coisance et que l’on puisse cheroier et traigier dehuement per celuy maualx chemin à dessus du dit pontet bien et soffisamment à touz jours. Et per ainsi li dit Symon demore quicte de la dicte censse perpétuelment. Lesquelx acort, conuenances, pactions, quictances, submissions, promesses et toute la tenour de ces présentes lectres, nous les dit prodomes et escheuins, en non de [F° lvj, r°] nous et de noz successours prodomes et escheuins de la dicte communatez, et je li dit Symon pour moy et pour les miens et mes hoirs, auons promis et promectons tenir, mantenir, garder, acomplir et obseruer fermement et estaublement et non venir à contraire, per nous ne per autre, ne consentir autruy à venir, tacitement ne en appert, per noz soirement pour ce donnez et toichiez corperelment sus saint euuangile de Dieu. Et pour ce fermement tenir, nous les dit escheuins en loions nous et noz successours et tout les biens de la dicte communaltez, meubles et non meubles, présent et auenir, et je li dit Symon moy et mes hoirs et tout mes biens et les biens de mes hoirs, et meubles et non meubles, présent et auenir, en la cour, juridicion et cohercicion monss. le conte de Bourgogne. En tesmoignaige de la quel chose nous hauons priez et fait mettre en ces lectres le seel de mon dit seignour du quel l’on vse en Arbois. Donné présent Guiot de Chaingin, préuost d’Arbois, Jehan Gille de Columpne, Perrin de Cromari, Jehanins de Serox, clert, Girart Préuost, Jehan de la Tepe, Colin Greiet, Jehan de Verruelx, le sambedi deuant la Chandelouse en la cour d’Arbois, l’an Nostre Soignour corrant mil trois cent quatre vint et quatre. [Ainsin signé: Jo. Mutin].